Voedselfees: ’n bietjie van baie is lekker | News24
Voedselfees: ’n bietjie van baie is lekker
’n Bietjie van baie is lekkerder as baie van ’n bietjie ... en juis dit maak die Voedsel- en Gemmerbierfees op Despatch so lekker!
Hier kan jy proeseltjies van ’n verskeidenheid geregte geniet en jou trommeldik eet terwyl daar gesellig saamgekuier word.
“Die plan is dat ’n mens teen R5 ’n skep vir jou kies van wat en soveel skeppe as wat jy wil. En ons R5-skeppe is ordentlike skeppe, daar word nie afgeskeep nie. Een skep is omtrent vier happies,” sê Adri Stander, ’n organiseerder van NGK Despatch-Suid se Voedsel- en Gemmerbierfees.
Op die spyskaart is daar ’n lang lys van geregte en slaaie en poedings. Daar is ook tuisgebroude gemmerbier te koop.
Die publiek word uitgenooi om saam te kuier by die Voedsel- en Gemmerbierfees wat op Vrydag, 27 Oktober vanaf 17:30 gehou word by die NGK Despatch-Suid kerksaal. Vir meer inligting bel Catrien by 041 933 3432.